與郭令步至城下見田間稻秧已可插慨然有感示郭令
作者：朱翌
朝代：宋

paragraphs: 端居倦來往，春去誰與娛。
眷眷斗升米，翛翛東南都。
薄暮喜穿屐，同遊又吾徒。
念昔始經此，汙邪祝滿車。
及今幾何日，立苗還欲疏。
懷新舞翠剡，生意蔚以舒。
吾生將安之，土偶之與俱。
清夜夢鄉曲，未覺田園蕪。
他時招子歸，把鋤春雨餘。